**Mór Városi Önkormányzat Képviselő-testületének**

**32/2013. (X.2.) önkormányzati rendelete**

**a hivatali helyiségen kívüli, valamint a hivatali munkaidőn kívül történő családi szertartások engedélyezésének szabályairól és díjairól**

Mór Városi Önkormányzat Képviselő-testülete az anyakönyvekről, a házasságkötési eljárásról és névviselésről szóló 1982. évi 17. törvényerejű rendelet 42/A. § (4) bekezdés a) és b) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§** A rendelet hatálya Mór város közigazgatási területén az anyakönyvvezető által a házasságkötéssel, a bejegyzett élettársi kapcsolat létesítésével és a családi események társadalmi megünneplésével kapcsolatban nyújtott alap- és többletszolgáltatásokra terjed ki.

**2.§** E rendelet alkalmazásában

a) szertartás: házasságkötés, bejegyzett élettársi kapcsolat létesítése, valamint az anyakönyvvezető közreműködésével megtartott családi esemény társadalmi megünneplése,

b) hivatali helyiség: 8060 Mór, Szent István tér 2. (Házasságkötő terem),

c) hivatali munkaidő: Mór Városi Önkormányzat Képviselő-testületének a mindenkor hatályos Szervezeti és Működési Szabályzatában meghatározott munkaidő,

d) szertartásban érintettek: házasulók, bejegyzett élettársi kapcsolatot létesítők, tanúk valamint a családi esemény társadalmi megünneplését kérelmező személyek,

e) közreműködésre engedélyezett idő: hétfőtől szombatig 8 órától 20 óráig a munkaszüneti napok kivételével,

f) alapszolgáltatás: szertartás a hivatali munkaidőben és hivatali helyiségben,

g) többletszolgáltatás: szertartás hivatali munkaidőn kívül vagy hivatali helyiségen kívül vagy hivatali munkaidőn és hivatali helyiségen kívül,

h) egyéb szolgáltatás: a rendezvényszervezőtől igényelt szolgáltatás,

i) mozgáskorlátozott: az, aki a hivatali helyiséget betegsége, fogyatékossága miatt, önerőből, segédeszközök igénybevételével sem tudja megközelíteni,

j) közeli hozzátartozó: a Polgári Törvénykönyvben meghatározott közeli hozzátartozó továbbá a családi esemény társadalmi megünneplése esetén az élettárs is.

**3. §** (1) Alapszolgáltatás nyújtásáért az anyakönyvvezetőnek külön díjazás nem jár.

(2) A többletszolgáltatásokért az anyakönyvvezetőnek fizetendő díjakat az 1. melléklet tartalmazza.

(3) Az alap- és többletszolgáltatás nem tartalmazza az egyéb szolgáltatások díját.

**4. §** (1) A szertartásban érintettek a többletszolgáltatások engedélyezése iránti kérelmet a jegyzőhöz címezve, a Móri Polgármesteri Hivatal anyakönyvvezetőjénél nyújthatják be.

(2) A kérelmet a benyújtást követő 8 naptári napon belül el kell bírálni. A kérelem elbírálása a jegyző hatáskörébe tartozik.

(3) Többletszolgáltatások esetében a szertartás időpontja legkorábban a kérelem benyújtásától számított 31. napra tűzhető ki, kivéve, ha a házasságkötésnél és a bejegyzett élettársi kapcsolat létesítésénél felmentést ad a jegyző a jogszabályban meghatározott várakozási idő alól.

(4) A szertartás kizárólag a közreműködésre engedélyezett időben tűzhető ki.

(5) A benyújtott kérelem engedélyezése esetén a 2. mellékletekben meghatározott, a kérelem alapján hozott határozatban foglaltaknak megfelelő összegű díjat kell készpénz-átutalási megbízással vagy banki átutalással a Móri Polgármesteri Hivatal számlájára megfizetni.

(6) A díj megfizetéséről szóló igazolást legkésőbb a szertartás napját megelőző ügyfélfogadási napon be kell mutatni a Móri Polgármesteri Hivatal anyakönyvvezetőjénél. Az igazolás határidőben történő bemutatása vagy a díjfizetési kötelezettség elmulasztása esetén a megadott engedélyt vissza kell vonni.

**5. §** (1) A hivatali helyiségen kívül tartott szertartás engedélyezése előtt az anyakönyvvezető köteles meggyőződni a jogszabályban meghatározott feltételek meglétéről.

(2) Ha az anyakönyvvezető hiányosságokat állapít meg és azok orvoslása nem lehetséges, a jegyző köteles a kérelmet elutasítani.

**6. §** A2. melléklet táblázatában a B:3 és a B:4 mezőben meghatározott díjak helyett a 2. melléklet táblázatában a B:2 mezőben meghatározott díjat kell fizetni, ha a szertartásra azért kerül sor a hivatali helyiségen kívül, mert a szertartásban érintett vagy a közeli hozzátartozója mozgáskorlátozottsága miatt a hivatali helyiségben nem tud megjelenni.

**7. §** (1) Ez a rendelet 2013. október 15-én lép hatályba és a hatályba lépése után indított eljárásokra kell alkalmazni.

(2) Hatályát veszti a hivatali helyiségen kívül, valamint a hivatali munkaidőn kívül történő házasságkötés és élettársi kapcsolat létesítése engedélyezésének szabályairól és díjairól szóló 6/2011. (II.17.) rendelet.

 Dr. Pálla József Fenyves Péter

 jegyző polgármester

1. melléklet a 32/2013. (X.2.) önkormányzati rendelethez

Az anyakönyvvezetőt a többletszolgáltatásért szertartásonként megillető díjak:

|  |  |  |
| --- | --- | --- |
|  | A  | B |
| 1. | Többletszolgáltatás | Anyakönyvvezetőt megillető díj |
| 2. | Hivatali helyiségben, hivatali munkaidőn túl | 15 000.- Ft. |
| 3. | Hivatali helyiségen kívül, hivatali munkaidőn túl | 20 000.- Ft. |

2. melléklet a 32/2013. (X.2.) önkormányzati rendelethez

A szertartásban érintettek által a Móri Polgármesteri Hivatal részére a többletszolgáltatás igénybevételéért fizetendő díjak:

|  |  |  |
| --- | --- | --- |
|  | A | B |
| 1. | Többletszolgáltatás | Szertartásban érintettek által fizetendő díjak |
| 2. | Hivatali helyiségben, hivatali munkaidőn túl | 4 000,- Ft.+ÁFA |
| 3. | Hivatali helyiségen kívül, hivatali munkaidőben | 16 000,- Ft +ÁFA |
| 4. | Hivatali helyiségen kívül, hivatali munkaidőn túl | 32 000,- Ft + ÁFA |